韓蘄王湖上騎馿圖爲王孫葉葉賦
作者：方回
朝代：宋

paragraphs: 取日虞淵戰臨平，鼓起金山麾伏兵。
既不畫此背嵬軍陣形，國容貂蟬佩葱珩，軍容金甲馬朱纓。
又不畫此生面真儀刑，昔王不肯專樞庭。
清凉居士以自名，散遣萬騎還屯營。
獨控長耳遊林坰，林間坐石樵叟爭。
不無醉尉呵夜行，孰識朱門抗旄旌。
王孫妙年萬事輕，欲蹈箕潁遺浮榮。
龔侯淡墨勝丹青，作此灞橋風雪征。
龍變不測人中英，諦觀豈是寒書生。
丈夫出處吾能評，不可長劍即短檠。
得時用世身名亨，否哉履道幽人貞。
葉葉用意何崢嶸，大司馬侃孫淵明。